b'\n_START_ARTICLE_\nMartin Pedersen (f\xc3\xb8dt 1952)\n_START_SECTION_\nBakgrunn, ran og aktiviteter siden\n_START_PARAGRAPH_\nPedersen ble f\xc3\xb8dt p\xc3\xa5 Vestfold sentralsykehus og vokste opp p\xc3\xa5 N\xc3\xb8tter\xc3\xb8y i Vestfold. Han var s\xc3\xb8nn av Odd og Emilie Johanne Pedersen. Han gikk p\xc3\xa5 T\xc3\xb8nsberg gymnas og deretter Eik l\xc3\xa6rerskole. _NEWLINE_Det f\xc3\xb8rste ranet skjedde 20. september 1974 i Sem Sparebank i Semsbyen utenfor T\xc3\xb8nsberg. I det st\xc3\xb8rste og siste ranet, som skjedde fra en politibevoktet pengetransport for Norges Bank ved hovedpostkontoret i Drammen 19. mai 1980, ranet Martin Pedersen over 10 millioner kroner fordelt p\xc3\xa5 4,5 millioner i kontanter og 6 millioner i sjekker. 14 av ranene begikk Pedersen aleine. I flere av dem brukte han forkledninger. Ved ranet mot Rygge Sparebank i Rygge i \xc3\x98stfold i 1979 hadde han for f\xc3\xb8rste gang en medhjelper, en kamerat som ble med p\xc3\xa5 enda fire ran.'